تورکیه پرزیدنتی رجب طیب اردوغان  تویتر حسابین‌دان 15 ژوئیه دایر مئساژ بؤلوشدو.
تورکیه جمهور باشقانلیغی خبرلشمه ایداره‌سی طرفیندن 15 ژوئیه گئجه‌سی باش وئرن‌لرله باغلی حاضرلانان 2 دقیقه 20 ثانیه‌لیک قیسا فیلمی دا بؤلوشن اردوغان: "شهیدلریمیزین عزیز خاطره‌لرینه و قان‌لاری ایله شرفلندیردیک‌لری بو تورپاق‌لارا صاحب چیخماغا داوام ائدجییک. 15 ژوئیه نی اونوتمایاجاغیق، اونوتدورمایاجاغیق" ایفاده‌لرینی ایشلتدی.
دیگر طرف‌دن، تورکیه جمهور باشقانلیغی خبرلشمه ایداره‌سی‌نین رهبری، پروفسور فخرالدین آلتون خبرلشمه ایداره‌سی طرفیندن 15 ژوئیه شهیدلری‌نین عزیز خاطره‌لرینه حصر اولونموش قیسا فیلمی بؤلوشدو.
آلتون تویتر حسابیندان ائتدیگی بؤلگوده بون‌لاری یازدی: "اونلارا میننتداریق. تورپاغا دوشدولر، اما بایراغی اللرین‌دن سالمادی‌لار. وطنی مودافعه ائتمک‌دن چکینمه‌دی‌لر. هر بیری‌نین جسارتینی، ایگیدلیگینی یادداش‌لاریمیزا حک ائتدیک. بو اؤلکه‌نی بیزه وطن ائدن‌لره سلام اولسون. شهیدلریمیزین عزیز خاطره‌سینه رحمت و میننتدارلیقلا".
15 ژوئیه دؤولت چئوریلیشی جهدینده شهید اولان‌لارین حقیقی حکایه‌لرین‌دن بحث ائدن فیلمده شهیدلردن قالان اشیا‌لار و عائله‌لری‌نین خاطره‌لری عکس ائتدیریلیر.
تورکیه میللی مودافعه ناظیرلیگی ده سوسیال مئدیا حسابین‌دان تورکیه جمهور باشقانلیغی خبرلشمه ایداره‌سی‌نین 15 ژوئیه شهیدلرینه و غازی ‌لرینه حصر ائتدیگی قیسا فیلمله بیرلیکده بو مئساژی بؤلوشدو: "فتح الله چی ترور تشکیلاتی‌نین 15 ژوئیه 2016-جی ایلدکی خاین چئوریلیش جهدینه "دایان" دئین عزیز میللتیمیزی حؤرمتله سالاملاییر، وطنی اوچون جانینی وئرن وطنداش، عسگر و پولیس‌دن عبارت بوتون شهیدلریمیزی رحمت و میننتدارلیقلا خاطیرلاییر، قهرمان غازی ‌لریمیزه میننتدارلیغیمیزی بیل‌دیریریک"
